
Sissejuhatus

Käesolev vihik on koostatud selleks, et aidata taotlejat kohaliku initsiatiivi arendamiseks antava investeeringutoetuse taotluse dokumentide ettevalmistamisel. Siit leiab ülevaate abikõlblike kulutuste ja tegevuste, toetuse suuruse, taotlejale esitatavate nõuete, vajalike dokumentide ning muu kohta. 

Kohaliku initsiatiivi arendamiseks antava toetuse maksmise aluseks on Eesti riiklik arengukava 2004–2006 (RAK). Rahastatakse nimetatud meedet Euroopa Põllumajanduse Arenduse- ja Tagatisfondist (European Agricultural Guidance and Guarantee Fund – EAGGF), mis toetab nii põllumajanduse kui ka maaelu arendamist.

Toetuse andmise üldiseks eesmärgiks on toetada kohalikku initsiatiivi, edendades elu maapiirkonnas kohaliku koostöö kaudu, mille raames erinevad osapooled suunavad oma ühised jõupingutused piirkonna vajaduste kindlaksmääramiseks ja võimaluste kasutamiseks. Samuti on eesmärgiks saada kogemusi ja teadmisi Euroopa Liidu teistest riikidest LEADER-tüüpi tegevuste rakendamiseks. 
Meetme raames tehtavad tegevused peavad olema suunatud:

institutsionaalse raamistiku arendamisele ning kogemuste ja oskuste omandamisele, mis on vajalikud maapiirkonna sisemisi arenguvõimalusi kasutavate ja elanikegruppide koostöö arendamisele suunatud programmide rakendamiseks;

tõhusalt toimivate kohalike tegevusgruppide loomisele;

kohalike tegevusgruppide poolt tegevuspiirkonna strateegiate koostamiseks ning strateegiates ettenähtud uuringute ja tegevuste elluviimiseks; 

kohalike tegevusgruppide koostöö arendamisele ning teabe ja kogemuste vahetamisele.

Tingimused antud toetusmeetme rakendamiseks on kehtestatud põllumajandusministri           5. juuni 2006 määrusega nr 66 ““Eesti riikliku arengukava Euroopa Liidu struktuurifondide kasutuselevõtuks – ühtne programmdokument 2004–2006” meetme 3.6 „Kohaliku initsiatiivi arendamine – LEADER-tüüpi meede” tingimused “.

Soovime edu taotlemisel!

Toetuse taotluste vastuvõtu, läbivaatamise ja toetuse määramisega tegeleb Põllumajanduse Registrite ja Informatsiooni Amet (PRIA) 

Narva mnt. 3,  Tartu 51009

Tel. 737 1200, 737 1355

Faks 737 1201
E-post: pria@pria.ee 

Kodulehekülg: www.pria.ee 

Õigusaktid, mille alusel antakse toetust ja toetuse saamise käik

Toetuse maksmise aluseks on:

Struktuuritoetuse seadus;
Põllumajandusministri  “Eesti riikliku arengukava Euroopa Liidu struktuurifondide kasutuselevõtuks – ühtne programmdokument 2004–2006” meetme 3.6 „Kohaliku initsiatiivi arendamine – LEADER-tüüpi meede” tingimused ““;
Rahandusministri määrused „Abikõlblike kulude määramise üldised tingimused ja kord", “Struktuuritoetuste väljamaksmise kord” ja “Struktuuritoetuste tagasinõudmise ja tagasimaksmise kord”;
Nõukogu määrus (EÜ) nr 1260/1999, millega nähakse ette üldsätted struktuurifondide kohta;
Nõukogu määrus (EÜ) nr 1257/1999 EAGGF toetuse kohta maaelu arendamiseks ning teatavate määruste muutmise ja kehtetuks tunnistamise kohta, 17. mai 1999;
Komisjoni määrus (EÜ) nr 817/2004, millega kehtestatakse üksikasjalikud eeskirjad nõukogu määruse (EÜ) nr 1257/1999 kohaldamiseks;
Komisjoni määrus (EÜ) nr 448/2004, millega muudetakse määrust (EÜ) nr 1685/2000, millega kehtestatakse nõukogu määruse (EÜ) nr 1260/1999 üksikasjalikud rakendus​eeskirjad seoses struktuurifondide kaasfinantseeritavate meetmetega seotud kulutuste abikõlblikkusega, ning tunnistatakse kehtetuks määrus (EÜ) nr 1145/2003;
Komisjoni  teatis liikmesriikidele, 14. aprill 2000,  millega sätestatakse komisjoni maaelu arengu algatuse (Leader+) suunised (2000/C 139/05);
Komisjoni määrus (EÜ) nr 1159/2000, mis käsitleb liikmesriikide järgitavaid teavitamis- ja avalikustamismeetmeid seoses struktuurifondide antava abiga, 30. mai 2000; 

Komisjoni määrus (EÜ) nr 69/2001, mis käsitleb EÜ asutamislepingu artiklite 87 ja 88 kohaldamist vähese tähtsusega abi suhtes, 12. jaanuar 2001;

Komisjoni määrus (EÜ) nr 70/2001, mis käsitleb EÜ asutamislepingu artiklite 87 ja 88 kohaldamist väikestele ja keskmise suurusega ettevõtetele antava riigiabi suhtes, 12. jaanuar 2001;

Community Guidelines for State aid in the agriculture sector (2000/C 28/02);

Piirkondliku riigiabi andmise juhend, 10. märts 1998 (98/C 74/06).

Joonis 1. Toetuse saamise käik 


Kes saab toetust 

Kohaliku initsiatiivi arendamiseks võib toetust taotleda mittetulundusühing,  mille põhikirjaline eesmärk on kohaliku elu arendamine, ehk kohalik tegevusgrupp (edaspidi tegevusgrupp). Lisaks põhikirjas sätestatule peab toetust sooviv mittetulundusühing järgima ka kindlaid nõudeid liikmelisuse ja tegevusgrupi tegevuspiirkonna osas. 

Tegevusgrupi liikmeteks võivad olla vaid kohalikud omavalitsused, ettevõtjad ja mittetulundusühingud ning tegevusgrupp peab olema moodustatud arvestades alljärgnevaid nõudeid:

1) grupi liikmeteks peab olema vähemalt kaks kohalikku omavalitsust (v.a üle 4000 elanikuga linnad) ning iga kohaliku omavalitsuse kohta vähemalt üks omavalitsuse territooriumil tegutsev äriühing või füüsilisest isikust ettevõtja ja vähemalt üks vastava omavalitsuse territooriumil tegutsev mittetulundusühing või sihtasutus. 

2) põhikirjas peab olema sätestatud, et liikmeskond on avalik ja avatud uute liikmete vastuvõtuks. Kuid uute liikmete vastuvõtmisel ei tohi unustada põhimõtet, mille kohaselt iga liituva omavalitsuse kohta peab tegevusgrupi liikmeteks kaasama ka (vähemalt) ühe tema territooriumil tegutseva ettevõtja ja ühe mittetulundussektori esindaja.

3) iga liige võib kuuluda ainult ühte tegevusgruppi.  

      4) tegevuspiirkonnaks loetakse tegevusgrupi liikmeteks olevate omavalitsuste territooriumit, mille elanike arv peab olema vahemikus 10 000 kuni 100 000. Elanike arvu osas võib olla erisusi, kuid see peab olema põhjendatud. Erisuste põhjendatust hindab põllumajandusministri komisjon. Elanike arvu kindlakstegemiseks kasutatakse taotluse esitamise ajaks viimasena ilmunud Statistikaameti kogumiku “Linnad ja vallad arvudes” andmeid. 
5) ühe kohaliku tegevusgrupi liikmeteks võivad olla ühiste majanduslike, kultuuriliste ja

sotsiaalsete huvidega vallad, vallasisesed linnad ja linnad elanikonnaga kuni 4000 elanikku, mille territooriumid kuuluvad samasse geograafilisse piirkonda.

Lisaks liikmelisuse ja tegevuspiirkonna kohta esitatud nõuetele, peavad tegevusgrupil olema täidetud järgmised tingimused: 

tegevusgrupp ei ole saanud ega taotle samal ajal sama tegevuse või selle üksiku investeeringuobjekti kohta toetust riikliku arengukava ega teiste riiklike programmide vahenditest;

tähtajaliselt asutatud tegevusgrupi tegevuse tähtaeg ei või olla  lühem kui viis aastat arvates PRIA poolt viimase toetusosa väljamaksmisest;

tegevusgrupp on teavitanud taotluse esitamise kavatsusest oma tegevuspiirkonna elanikke neile kättesaadavas väljaandes;

tegevusgrupil ei ole riiklikku maksuvõlga või võlg on ajatatud ning ajatatud võlad peavad olema tasutud ajakava kohaselt;

tegevusgrupi suhtes ei toimu likvideerimismenetlust ega ole tehtud pankrotiotsust. 

Lubatud kulutused ja vajalikud dokumendid

Tabel 1. Toetatavad tegevused ja investeeringuobjektid

Kui taotletakse toetust tegevusvaldkonna 1 “Oskuste omandamine” raames, siis  toetatakse järgmisi kulutusi:

	Tegevus
	Abikõlblikud kulutused

	1. Kohaliku tegevusgrupi arendamine
	a) Personalikulud. Personalikulude hulka on lubatud arvata sotsiaal- ja tulumaks ning kogumispensioni ja töötuskindlustusmaksed.  Abikõlblik on töötamine töölepingu, töövõtulepingu ja käsunduslepingu alusel.

b) Üldkulud. Üldkuludeks loetakse bürootarvete, sideteenuste, ruumide rendi, valveteenuste, transpordi, kontoritehnikahoolduse, infotehnoloogiaseadmete hoolduse ja kommunaalkulusid. Bürootarvete hulka ei loeta kontoritehnikat ja sisustust.

c) Mootorsõiduki kasutamise kulud. Mootorsõidukina käsitletakse A-, A1-, B-, B1 ja C1 kategooria sõidukit. C1-kategooria sõiduki kulude kompenseerimine on lubatud, kui seda kasutatakse projekti raames, et vedada rohkem isikuid kui B- või B1-kategooria mootorsõidukiga on lubatud.

d) Lähetuskulud. Päevarahasid on võimalik MTÜ-l maksta vaid oma töötajatele ja juhatuse liikmetele. Oma töötajaks loetakse vaid neid isikuid, kes töötavad töölepingu alusel.

e) Kontoritehnika ja mööbli soetamise kulud.  Kontoritehnikaks on arvuti (koos riist- ja tarkvaraga), printer, faks, telefon. Mööbliks loetakse töölauda, tooli, töömaterjali paigaldamiseks vajalikku kappi ja riiulit, laualampi.

Jälgida tuleb rahandusministri 27. veebruari 2006 määruse 15 “Abikõlblike kulude määramise üldised tingimused ja kord” nõudeid. Määruses on sätestatud erinevate tegevuskulude maksimaalselt lubatavad hinnad, sealhulgas ka piirmäärad mööbli ja arvutite soetamiseks. Nimetatud määrusega on viidatud ka arvuti baastarkvarale, milleks loetakse tarkvara, mis on vajalik projekti elluviimiseks.

	2. Kohaliku tegevusgrupi tegevuspiirkonna integreeritud arengustrateegia (edaspidi strateegia) väljatöötamine 


	a) Infomaterjali koostamise ja trükkimise kulud;

b) Veebilehe loomise, haldamise ja arendamise kulud;

c) Koolituse, seminari ja infopäeva korraldamise kulud, sh ruumide ja esitlustehnika rentimise kulud ning esineja töötasu;

d) Uuringu või eksperthinnangu tellimise kulud;

e) Kulud, mis on seotud sise- või väliseksperdi teenuste kasutamisega. 

	3. Maaelu arengu alase riigisisese ja rahvusvahelise koostöö arendamine ning osalemine koostöövõrgustikus
	a) Eestis ja välisriigis toimuval seminaril, konverentsil, messil või õppereisil osalemise kulud, sh osavõtutasu ja lähetuskulud.

b) Kulud, mis on seotud Euroopa Liidu liikmesriigist saabuvate kohalike tegevusgruppide vastuvõtuga.


Tabel 2. Toetatavad tegevused ja investeeringuobjektid 

Kui taotletakse toetust tegevusvaldkonna 2 “Integreeritud maapiirkonna arengustrateegia” raames, siis on toetatakse järgmisi kulutusi:

	Tegevus
	Abikõlblikud kulutused

	1. Kohaliku tegevusgrupi arendamine
	a) Personalikulud. Personalikulude hulka on lubatud arvata sotsiaal- ja tulumaks ning kogumispensioni ja töötuskindlustusmaksed.  Abikõlblik on töötamine töölepingu, töövõtulepingu ja käsunduslepingu alusel.

b) Üldkulud. Üldkuludeks loetakse bürootarvete, sideteenuste, ruumide rendi, valveteenuste, transpordi, kontoritehnikahoolduse, infotehnoloogiaseadmete hoolduse ja kommunaalkulusid. Bürootarvete hulka ei loeta kontoritehnikat ja sisustust.

c) Mootorsõiduki kasutamise kulud. Mootorsõidukina käsitletakse A-, A1-, B-, B1 ja C1 kategooria sõidukit. C1-kategooria sõiduki kulude kompenseerimine on lubatud, kui seda kasutatakse projekti raames, et vedada rohkem isikuid kui B- või B1-kategooria mootorsõidukiga on lubatud.

d) Lähetuskulud. Päevarahasid on võimalik MTÜ-l maksta vaid oma töötajatele ja juhatuse liikmetele. Oma töötajaks loetakse vaid neid isikuid, kes töötavad töölepingu alusel.

e) Kontoritehnika ja mööbli soetamise kulud.  Kontoritehnikaks on arvuti (koos riist- ja tarkvaraga), printer, faks, telefon. Mööbliks loetakse töölauda, tooli, töömaterjali paigaldamiseks vajalikku kappi ja riiulit, laualampi.

Jälgida tuleb rahandusministri 27. veebruari 2006 määruse 15 “Abikõlblike kulude määramise üldised tingimused ja kord” nõudeid. Määruses on muuhulgas sätestatud erinevate tegevuskulude maksimaalselt lubatavad hinnad, sealhulgas ka piirmäärad mööbli ja arvutite soetamiseks. Nimetatud määrusega on viidatud arvuti baastarkvarale, milleks loetakse tarkvara, mis on vajalik projekti elluviimiseks.

	2. Kohaliku tegevusgrupi strateegia täiendamine 


	a) Infomaterjali koostamise ja trükkimise kulud.

b) Veebilehe loomise, haldamise ja arendamise kulud.

c) Koolituse, seminari ja infopäeva korraldamise kulud, sh ruumide ja esitlustehnika rentimise kulud ning esineja töötasu.

d) Uuringu või eksperthinnangu tellimise kulud.

e) Kulud, mis on seotud sise- või väliseksperdi teenuste kasutamisega.

	3. Maaelu arengu alase riigisisese ja rahvusvahelise koostöö arendamine ning osalemine koostöövõrgustikus
	a) Eestis ja välisriigis toimuval seminaril, konverentsil, messil või õppereisil osalemise kulud, sh osavõtutasu ja lähetuskulud.

b) Kulud, mis on seotud Euroopa Liidu liikmesriigist saabuvate kohalike tegevusgruppide vastuvõtuga.

	4. Strateegias toodud tegevuste elluviimine
	Toetust antakse erinevate teenuste ja kaupade soetamiseks, mis on vajalikud strateegias toodud tegevuste elluviimiseks. 

NB! Kõik toetusega soetatavad objektid peavad kuuluma taotleja ehk tegevusgrupi omandisse. 

Ehitamisega, ehitiste rekonstrueerimisega või nende projekteerimisega seotud  kulutustele toetuse saamiseks peavad objektid olema kohaliku tegevusgrupi omandis või antud õiguslikul alusel kasutada vähemalt viieks aastaks pärast viimase toetusosa saamist.

Kui planeeritakse teha investeering avalikuks kasutamiseks mõeldud objektile, mis ei ole tegevusgrupi omandis, siis peab tegevusgrupil olema lisaks kasutusõigust tõendavale dokumendile ka dokument, mis  on sõlmitud objekti omaniku ja taotleja vahel  ja mis tagab objekti avaliku kasutamise vähemalt viieks investeeringujärgseks aastaks (sõlmitakse avaliku kasutamise leping). Avaliku kasutamise leping ei ole vajalik siis, kui objekti omanik on omavalitsus.


Tabel 3. Taotleja poolt PRIA-le esitatavad dokumendid:

	 Nr.
	Dokument
	Kommentaar

	(1)
	Taotlus
	Määruse lisa 1, mida saab PRIA kodulehelt www.pria.ee Taotluse üheks osaks on indikaatorite leht, mis tuleb täita ja esitada PRIA-le koos taotlusega. 

	(2)
	Tegevusvaldkonna 1 puhul tegevuskava ja eelarve 
	Määruse lisa 2, mida saab PRIA kodulehelt www.pria.ee
Tegevuskava koostamisel peab arvestama määruse §-s 9 toodud nõudeid.

	(3)
	Tegevusvaldkonna 2 puhul strateegia koopia 
	Strateegia koostamisel peab arvestama määruse §-s 10 toodud nõudeid.

	(4)
	Tegevusvaldkonna 2 puhul eelarve
	Määruse lisa 3, saadav PRIA kodulehel www.pria.ee

	(5)
	Koopia tegevusgrupi üldkoosoleku otsusest, millest on näha, et tegevuskava või strateegia ja nende muudatused on vastu võetud, või muu otsustusorgani poolt vastuvõetud otsuse koopia;
	Otsuses peab olema näha, et tegevuskava või strateegia ja nende muudatused on vastu võetud. Kui strateegia või tegevuskava ja nende muudatused on vastu võtnud muu organ peale üldkoosoleku, siis peavad kohaliku tegevusgrupi liikmed olema otsuse vastuvõtmisel esindatud nii, et omavalitsusüksuste esindatus oleks alla 50%.

	(6)
	Koopia taotleja põhikirjast
	

	(7)
	Koopia teavitusest 
	Koopia tegevuspiirkonnas levitatava väljaande leheküljest, millel on avaldatud info selle kohta, et loodud tegevusgrupp kavatseb esitada taotluse toetuse saamiseks. Koopia peaks olema tehtud kogu leheküljest, nii et oleks näha väljaande nimi ja avaldamise kuupäev. 

	(8)
	Maksu- ja Tolliameti tõend


	Tõend peab olema väljastatud mitte varasema kui  taotluse esitamisele eelnenud kuu esimese päeva seisuga selle kohta, et taotleja on täitnud tõendi väljas​ta​mise päeva seisuga maksuseadustes sätestatud kohustused ja et tal ei ole riikliku maksu maksuvõlga, või maksuvõla tasumise ajatamisel on ta maksud tasunud ajakava kohaselt.

	(9)
	Taotluse esitaja isikut tõendava dokumendi koopia ja seaduse​järgset esindusõigust mitteomava isiku volitusi tõendav volikiri.
	


Toetuse esmakordsel taotlemisel tuleb esitada koos eeltoodud dokumentidega ka avaldus   taotleja andmete PRIA põllumajandustoetuste ja põllumassiivide registrisse kandmiseks, kui taotleja andmed ei ole sinna kantud. Avaldus täidetakse PRIA-s kohapeal ja see esitatakse koos taotlusdokumentidega taotluste vastuvõtjale. Avaldust on võimalik täita ja esitada PRIA-le ka varem, vormi leiate PRIA veebilehelt http://www.pria.ee/registrid/toetuste_register/ .

 

Avalduse struktuuritoetuste registrisse kandmiseks täidab taotluste vastuvõtja PRIA infosüsteemis, sellest tehakse väljatrükk, mille allkirjastavad taotleja ja taotluste vastuvõtja.

NB! Enne väljatrüki allkirjastamist palun kontrollida tähelepanelikult andmete õigsust, sest edaspidi saadetakse kirjad, järelepärimised, teated jne sellel postiaadressil, mis kantakse PRIA registrisse! Samuti kantakse toetusesummad üle sellele arveldusarvele, mis on märgitud registris.

	Taotluste vastuvõtu ajal võib taotleja esitada vaid ühe taotluse. 

Vastuvõtmise tähtaeg avaldatakse Ametlikes Teadaannetes.


Toetuse määr ja suurus

Tegevusvaldkonna 1 puhul on võimalik ühel taotlejal taotleda toetust kuni 2 000 000 krooni ning toetust  antakse kuni 100% abikõlblike kulude maksumusest.

Kui kõik paremusjärjestuses olevad taotlejad taotlevad summat, mis ületab tegevusvaldkonna 1 (“Oskuste omandamine”) eelarvevahendeid, siis võib vähendada taotletava toetuse summat proportsionaalselt kõigil taotlustel, arvestades taotlusi hindava põllumajandusministri komisjoni ettepanekut. Paremusjärjestuses kolmel esimesel taotlejal võib vähendada toetuse summat kuni 1 200 000 kroonini ja alates neljandast paremusjärjestuse kohast kuni 800 000 kroonini.

Kui komisjon teeb ettepaneku toetuste vähendamiseks, siis teavitab PRIA taotlejat vastavast ettepanekust kirjalikult. Seejärel saab taotleja esitada uue muudetud eelarve, mis on arvestanud toetuse vähendamisega. Vähendamisega mittenõustumisel jäetakse taotlus terves mahus rahuldamata.

Tegevusvaldkonna  2 puhul on võimalik ühel taotlejal taotleda toetust kuni 5 600 000 krooni ning abikõlblike kulude maksumusest antakse toetust üldjuhul kuni 90%, v.a infrastruktuuri investeeringud, millele antakse toetust kuni 50% abikõlblike kulude maksumusest. Infrastruktuuri investeeringud (elektrivarustus, veevarustus- ja kanalisatsioon, telekommunikatsioon,  teed ja nendega seotu)  ei ole LEADER-tegevuste prioriteet, kuid neid ei välistata, kui see on seotud strateegias toodud objekti vajadustega.

Strateegias toodud tegevuste elluviimiseks vajalike investeeringute tegemiseks on võimalik saada toetust kuni 156 466 krooni ühe tegevuse või objekti kohta.

Tegevusvaldkonna 2 puhul võib hindamiskomisjoni teha ettepaneku vähendada taotletava toetuse summat proportsionaalselt kõigil taotlustel, kui kõik paremusjärjestuses märgitud taotlejad taotlevad summat, mis ületab tegevusvaldkonna 2 eelarvevahendeid, kuid mitte rohkem kui 2 800 000 kroonini. Rahastamisele kuuluvad vaid kolm parimat taotlust.

Kui komisjon teeb ettepaneku toetuste vähendamiseks, siis teavitab PRIA taotlejat vastavast ettepanekust kirjalikult. Seejärel saab taotleja esitada uue muudetud eelarve, mis on arvestanud toetuse vähendamisega. Vähendamisega mittenõustumisel jäetakse taotlus terves mahus rahuldamata.

Mõlema tegevusvaldkonna puhul tuleb taotlejal jälgida seda, et  personali- ja üldkulude, lähetuskulude ning mootorsõiduki kasutamise kulude hüvitamiseks võib kogu taotletavast toetusest kasutada kuni 15%. Seda tingimust tuleb silmas pidada nii nimetatud kulude planeerimisel, komisjoni ettepanekul tehtaval eelarve muutmisel kui ka hilisemal kasutamisel. 

Tulud ja vähetähtis riigiabi

Tulud

Koolituste, seminaride, infopäevade, õppereiside jms ürituste korraldamiseks on tegevusgrupil õigus võtta osalejatelt osavõtutasu. Kas ja kui suures ulatuses seda tehakse, on tegevusgrupi otsustada. Juhul, kui peetakse vajalikuks koguda osalejatelt kulude katteks osavõtutasu, siis peab planeeritav tulu olema märgitud juba taotluse esitamisel planeeritud eelarvesse. 

Osavõtutasudest laekuvat summat loetakse taotleja omafinantseeringuks, kui kavandatava tulu ja taotletava toetuse summa ei ületa ürituse eelarvelist maksumust. Kui osavõtutasudest laekub rohkem tulu kui kavandatud, siis täiendavalt saadud tulu võrra vähendatakse väljamakstava toetuse summat. 

Nimetatud skeem kehtib ka teiste tegevuste osas.

Vähese tähtsusega abi

Kui meetme 3.6 tegevuste toetamine on käsitatav vähese tähtsusega abina, järgitakse selle andmisel komisjoni määruses (EÜ) nr 69/2001 sätestatut, mis käsitleb EÜ asutamislepingu artiklite 87 ja 88 kohaldamist vähese tähtsusega abi suhtes (ELT L 10, 13.01.2001, lk 30–32).
Vähese tähtsusega abi on riigi ressurssidest antav abi, mis kahjustab või võib kahjustada konkurentsi nii liikmesriikide kui ka kohaliku piirkonna ettevõtjate vahel. Kui abi saaja ei tegele majandustegevusega ja tal põhimõtteliselt puuduvad ärikonkurendid, siis ei ole tegemist vähese tähtsusega abiga. 

Kas toetatav tegevus on vähese tähtsusega abi või mitte, otsustab PRIA pärast seda, kui taotleja on esitanud kuludeklaratsiooni koos maksedokumentidega toetuse väljamaksmiseks. Selleks analüüsitakse toetuse saaja, sealhulgas ka kohaliku tegevusgrupi majandustegevust. 

Kui osutub, et toetatav tegevus on käsitletav vähese tähtsusega abina, siis peab jälgima, et viimase kolme aasta jooksul saadud vähese tähtsusega abi ei ületaks 100 000 euro piiri. Selleks liidetakse varem saadud abi summale (mis on märgitud taotlusele) saadava toetuse summa ja võrreldakse piirmääraga.  Ühtlasi saadetakse toetuse saajale teavituskiri selle kohta, et väljamakstav toetus on käsitletav vähese tähtsusega abina. 

Kui tegevusgrupp on saanud  perioodil taotluse esitamisest kuni investeeringu tegemiseni toetust mujalt ja seda käsitletakse vähetähtsa riigiabina, tuleb sellest kirjalikult teavitada PRIA-t koos kuludeklaratsiooni ja maksedokumentide esitamisega.

Oluline on silmas pidada, et komisjoni määrust nr 69/2001 ei kohaldata transpordisektorile ja asutamislepingu lisas I loetletud toodete valmistamise, töötlemise ja turustamisega seotud tegevusele (st põllumajandus ja kalandus) ning ekspordiabile. See tähendab, et transpordi, põllumajanduse ja ekspordi toetamiseks tehtavad kulutused ei ole abikõlblikud.

Taotluse esitamine ja läbivaatamine

Toetuse taotlemiseks vajalikud dokumendid tuleb esitada PRIA keskusesse kolmes eksemplaris (originaal ja 2 lihtkoopiat), millest originaal ja üks koopia jäävad PRIA keskusesse ning teine koopia saadetakse hindamiseks komisjonile, mille kutsub kokku põllumajandusminister.

Taotlusi võtab vastu PRIA keskuse (Tartu  Narva mnt 3) taotluse vastuvõtmise büroo, mille kontaktnumbrid 737 1368 ja 737 1369.

Enne dokumentide esitamist tuleb kontrollida, et kõigil dokumentidel oleksid 

õiged kuupäevad ja allkirjad ning et dokumendid oleksid esitamise hetkel kehtivad.
Jälgige, et kõigil esitatud dokumentidel oleksid kirjas MTÜ ja tema liikmete õiged registreerimis​numbrid, esindajate isikukoodid jms. 

Taotluste vastuvõtmise tähtaja kohta saab teavet PRIA keskusest, Ametlikest Teadaannetest ja PRIA veebilehelt. 

Taotluse esitajal tuleb kaasa võtta pass või isikut tõendav dokument (pildi ja isikukoodiga). Juhul, kui dokumendid toob PRIA-sse taotleja esindaja, tuleb tal koos isikut tõendava dokumendiga esitada ka volikiri. Ka siis, kui tegevusgrupi esindaja ei ole kantud registrikaardile, tuleb tal esitada volikiri. 

PRIA töötaja kontrollib, kas kõik vajalikud dokumendid on olemas ja trükib taotleja juuresolekul välja registrikaardi väljavõtte, mille allkirjastavad taotleja ja taotluse vastuvõtja. 
Taotlus registreeritakse ja saab viitenumbri üksnes juhul, kui dokumendid on korrektsed ning taotlusega koos on esitatud kõik vajalikud lisad.

Taotluse läbivaatamine võib kesta kuni 65 tööpäeva arvates vastuvõtmise tähtaja lõppemisest. Kui taotluses esineb ebatäpsusi, mille puhul on PRIA-l õigus teha järelepärimisi, siis võib PRIA taotluse menetlemise aega pikendada 90 tööpäevani. 

Kui taotleja ise avastab taotluses esinenud vead enne taotluse rahuldamise või rahuldamata jätmise otsuse tegemist või kontrollakti koostamist, siis võib ta esitada kirjaliku avalduse taotluse läbivaatamise lõpetamiseks. Taotlusdokumente ei tagastata, kuid vigase taotluse menetlemine katkestatakse. Juhul, kui taotluste vastuvõtt ei ole veel lõppenud, võib esitada uue, korrektse taotluse.   
Kui taotluses või muudes esitatud dokumentides on ilmseid ebatäpsusi, saadetakse taotlejale järelepärimine ja määratakse tähtaeg puuduste kõrvaldamiseks. Järelepärimine võib tuua kaasa antud taotluse läbivaatamise aja pikendamise. Järelepärimisele tähtajaks mittevastamine võib põhjustada taotluse rahuldamata jätmise.

Taotluse läbivaatamise kiirendamiseks on PRIA-l õigus teha päringuid taotlejale ka telefoni või e-maili teel, kuid ka sellisel juhul oodatakse hiljem taotlejalt selgitusi ja parandusi kirjalikult.

Kui kasvõi ühel taotlusel on sellised ebatäpsusi, mille kõrvaldamine võtab rohkem aega ja tekib vajadus pikendada taotluse läbivaatamist, peab PRIA pikendama kõigi selle meetme taotluste menetlusaega, kuna komisjon ei saa hinnata taotlusi enne, kui kõik nendest vastavad nõuetele.
Taotluse hindamine

Taotluse ja taotleja nõuetele vastavust kontrollib PRIA. 

Kui taotleja ja taotluse nõuetele vastavus on kontrollitud, saadab PRIA põllumajandusministri komisjonile nimekirja taotlejatest ja taotlustest. Nimekirjas on need taotlejad, kelle taotlused vastasid toetuse saamise nõuetele ja mille kohta soovitakse põllumajandusministri arvamust, ning need taotlejad, kelle taotlused ei vastanud toetuse saamise nõuetele. Taotlused saadetakse komisjoni 35 tööpäeva jooksul pärast taotluste vastuvõtu lõppu.

Taotluste hindamiseks moodustab põllumajandusminister komisjoni, kes peab andma hinnangu tegevusgrupi ja tema kavandatud tegevuse vastavuse kohta meetme eesmärkidega. Selleks, et komisjoni liikmetel oleks piisavalt aega taotlustega tutvuda, esitab PRIA kohe pärast taotluste vastuvõtu lõppu komisjonile koopiad laekunud taotlustest.

Taotluste hindamine toimub komisjoni kinnisel istungil ning hinnatakse ainult neid taotlusi, mille kohta PRIA on andnud otsuse, et taotlus ja taotleja vastavad nõuetele

Iga komisjoniliige hindab iga taotlust individuaalselt. Maksimaalselt on tegevusvaldkonna 1 taotlusel võimalik saada kuni 28 hindepunkti, millest kriteeriumite 1 - 4 eest saadud punktid moodustavad lõpptulemusest 40%, ja kriteeriumite 5 - 7 eest saadud hindepunktid moodustavad 60%.

Tegevusvaldkonna 2 taotlusel on ühelt komisjoniliikmelt võimalik saada kuni 56 hindepunkti. Taotlusele antakse hindepunktid, millest kriteeriumite 1 - 4 eest saadud punktid moodustavad hindest 40% ja kriteeriumite 5 - 7 eest saadud hindepunktid moodustavad 60%. Taotlusele antud hindepunktid moodustavad 50% koguhindest. Ülejäänud 50% moodustub strateegiale antud hindepunktidest. Strateegiat hinnatakse 8 hindekriteeriumi alusel, mis kõik omavad võrdset osakaalu. Kõik saadud punktid liidetakse kokku, korrutatakse koefitsendiga ning saadud summade alusel moodustatakse paremusjärjestus. Võrdse hindepunktide summa saanud taotluste koht paremusjärjestuses otsustatakse komisjoni liikmete hääletuse tulemuste alusel. Komisjoni otsus võetakse vastu poolthäälteenamusega. 

Komisjoni istungi tulemuste põhjal koostatakse vormikohane komisjoni ettepanek põllumajandusministrile arvamuse kujundamiseks. Pärast seda kui põllumajandusminister on komisjoni ettepaneku kinnitanud oma käskkirjaga, edastatakse PRIA-le põllumajandusministri otsus koos komisjoni ettepanekuga eelarve osas tegevusvaldkondade lõikes. 

Seejärel koostab PRIA saadud ettepaneku alusel paremus​järjestuse. Taotlused kantakse rahuldamisele kuuluvate investeeringutoetuse taotluste nimekirja ning neile määratakse toetus, arvestades eelarves ettenähtud vahendite suurust.  

Lõppotsuse tegemine

PRIA peadirektor kinnitab heakskiidetud ja rahuldamata jäänud taotluste käskkirjad. Käskkirja põhjal saadetakse taotlejale kiri selle kohta, kas taotlus on rahuldatud või siis väljavõte taotluse rahuldamata jätmise käskkirjast, milles on toodud taotluse rahuldamata jätmise põhjus. 

Positiivne vastus

Juhul, kui otsus on positiivne, saadetakse taotlejale väljastusteatega kinnituskiri kahes eksemplaris. Üks kinnituskirja eksemplar tuleb allkirjastatult PRIA-le tagasi saata – nii annab toetuse saaja oma nõusoleku, et võtab vastu talle määratud toetuse koos kõigi sellest tulenevate õiguste ja kohustustega. Ärge unustage kinnituskirjale märkimast allkirjastamise kuupäeva! Juhul, kui kinnituskirja õigeaegselt ei tagasta, loetakse see toetusest loobumiseks.

Kui allkirjastatud kinnituskiri on PRIA-sse tagasi jõudnud, avalikustatakse PRIA kodulehel toetuse saaja nimi ja see, mille jaoks toetus määrati.

Allkirjastatud kinnituskiri tuleb PRIA-sse tagastada 

15 päeva jooksul alates selle kättesaamise kuupäevast. 

Kiri tuleb saata tähitult! 
Toetuse saaja lubab kinnituskirja tagastamisega PRIA-l teostada järelevalvet projekti elluviimise ning toetuse sihipärase ja tähtaegse kasutamise üle ning lubab esitada PRIA määratud tähtajal PRIA-le kirjalikud andmed toetuse mõju hindamiseks.

Statistiliste andmete esitamine

Toetuse saajal on kohustus osaleda toetuse saajaid käsitlevates statistilistes uuringutes. 

See tähendab, et pärast toetuse saamist saadetakse kohalikule tegevusgrupile PRIA statistikabüroo koostatud projekti lõpparuanne ja küsimustik. Projekti lõpparuande andmed edastatakse Struktuurifondi registrisse ning seda kasutatakse toetusmeetmete aruannete koostamisel. Nende andmete alusel antakse hinnang meetmete tulemuslikkusele. Küsimustikke võidakse saata toetuse saamisele järgneva viie aasta jooksul.

Negatiivne vastus

Negatiivne vastus saabub posti teel koos põhjendusega, miks toetuse määramisest keelduti. Kui taotleja ei ole otsusega rahul, saab ta selle vaidlustada haldusmenetluse seaduses ette nähtud korras.

Muudatustest projektis

Pärast seda kui  kohaliku tegevusgrupi taotlus on PRIA-s vastu võetud ja registreeritud ning tegevusgrupile on määratud toetus, peab projekti käigus toimuvatest muudatustest teavitama ka PRIA-t. Kohe, kui muutub tegevusgrupi postiaadress või kontaktandmed, peab PRIA-le saatma vabas vormis kirja uute andmetega, et PRIA-l oleks alati võimalik taotlejaga ühendust saada. 

Samasugust teavitust ootab PRIA ka tegevusgrupi liikmelisuse muutuste kohta. See on vajalik selleks, et jälgida, kas tegevusgrupp täidab nõudeid, mis esitatakse toetuse saajale tema liikmelisuse ja tegevuspiirkonna osas.

PRIA-ga kooskõlastatult on võimalik ka tegevusgruppide jagunemine, ühinemine jms tegevused, mis on lubatud mittetulundusühingute seadusest tulenevalt. Kuid nimetatud tegevus peab olema piisavalt põhjendatud. Samuti tuleb PRIA-t teavitada kõigist muudatustest, mis on seotud toetusega soetatud investeeringuobjektidega (nt objekt on varastatud, see on purunenud enne 5 aasta möödumist, jms) ja tegevustega. 

Kulutuste tegemisel on oluline jälgida eelarve täitmist selliselt nagu on kinnituskirjaga määratud toetus. Kuni 10%-line muutus eelarve erinevate ridade vahel ei nõua veel PRIA-ga  kooskõlastamist. Näiteks kui veebilehe loomise ja haldamisega seotud kulud odavnevad 10% võrra, siis selle raha eest võib korraldada 10% kallimaid koolitusi, seminare, õppereisi jne. Muudatused üle 10% ei ole lubatud, sest varem esitatud eelarve sturuktuur ja rahade jaotus oli aluseks hindamiskomisjonis rahade jaotusele. 

Samas tuleb jälgida, et personali- ja üldkuludele, lähetuskuludele ja mootorsõiduki kasutamise kuludele taotletav toetus kokku  ei ületaks ka pärast eelarve muutmist 15% kogu taotletavast toetusest. 

Investeeringu tegemine ja seda tõendavad dokumendid

Projektis planeeritud tegevustega võib alustada järgmisel päeval pärast taotluse esitamist, kuid kulutuste tegemist tõendavad dokumendid võib PRIA-le esitada alles pärast kinnituskirja allkirjastamist.

	Investeeringut tõendavad dokumendid koos kuludeklaratsiooniga võib esitada pärast kinnituskirja allkirjastamist.




Hinnapakkumistest

Kulutuste tegemisel peab arvestama nõudega, et kui kulutuse maksumus on suurem kui 10 000 krooni, siis on vaja saata vabas vormis pakkumiskutse vähemalt kolmele kauba või teenuse pakkujale ja saada vähemalt kolme erineva pakkuja hinnapakkumised. Saadetud pakkumiskutseid ja saadud hinnapakkumisi ei esitata kohe PRIA-le, kuid nende olemasolu kontrollitakse taotleja juures kohapeal enne toetuse väljamaksmist. Väljavalitud hinnapakkumine ei tohi olla põhjendamatult kõrge võrreldes tavaliselt sarnase tegevuse eest tasutava hinnaga.

Näiteks: Infopäeva korraldamiseks on vajalikud erinevad kulutused. Sageli ei ole neid võimalik osta ühe hankija käest. Seepärast kui ühe või teise kulutuse eelarveline maksumus on üle 10 000 krooni, siis peab selle kulutuse tegemiseks võtma hinnapakkumised kolmelt erinevalt pakkujalt. Ehk siis – kui ruumide rentimiseks kulub 11 000 krooni ja esitlustehnika rentimiseks 3 000 krooni, siis ruumide rentimiseks on vaja võtta kolm hinnapakkumist, kuid esitlustehnika jaoks pole eraldi hinnapakkumist vaja.   

Hinnapakkumisi ei ole tarvis tegevusgrupi ülalpidamiskulude, so personali-, lähetus-, mootorsõiduki kasutamise jms kulude tegemiseks..

Oluline on ka meeles pidada, et koolituste, seminaride, infopäevade jms korraldamisel peab seitse tööpäeva enne ürituse toimumist teavitama PRIA-t ürituse toimumise ajast ja kohast e-posti teel.

	E-posti aadress, kuhu tuleb saata vastav info:

leader@pria.ee



Pärast teate saamist võib PRIA ametnik külastada üritust ning kontrollida kohapeal toimuvat, muuhulgas üritusest osavõtjate arvu, kestust, andmeid osavõtutasu kohta ja üritusega seotud kulutuste märgistamist RAKi ja ELi sümboolikaga.

Struktuurfondidest kaasrahastataval üritustel peab olema nähtaval kohal viide EL ja RAK-ile. Selleks sobivad laualipud, plakatid jms. Samuti peavad olema märgistatud trükised, osavõtjatele jaotatavad materjalid, meedias avaldatud kuulutused ürituste läbiviimise kohta jms.

Stiilijuhendi leiate aadressilt:

https://www.riigiteataja.ee/ert/act.jsp?id=923616
Maksedokumendid ja maksete kontrollimine

Toetuse väljamaksmiseks tuleb esitada kuludeklaratsioon koos nõutavate dokumentidega. 

Investeeringut tõendavaid dokumente koos kuludeklaratsiooniga on võimalik 

esitada üks kord kvartalis.

Nõutavad dokumendid, mis esitatakse koos kuludeklaratsiooniga, on järgmised:

· selle isiku, kellelt toetuse saaja tellis teenust või tööd või ostis kaupa, väljastatud arve-saatelehe või arve koopia
Arvel peavad olema järgmised käibemaksuseaduses ja raamatupidamise seaduses nõutavad rekvisiidid: müüja nimi, aadress ja registreerimisnumber või isikukood ning käibemaksukohustuslasena registreerimise number; arve number ja väljastamise kuupäev; ostja nimi ning aadress; kauba või teenuse nimetus, kogus, hind ning kaupade ja teenuste kogumaksumus ilma käibemaksuta ja koos käibemaksuga käibemaksumäärade lõikes; kauba või teenuse maksustatav väärtus, juhul kui see on erinev eelmises punktis nimetatud hinnast; käibemaksusumma käibemaksumäärade lõikes; kauba väljastamise või teenuse osutamise kuupäev, juhul kui see erineb arve väljastamise kuupäevast;

Kirjutage arvele ka taotluse viitenumber!

· eelmises punktis nimetatud arve-saatelehe või arve koopial märgitud rahalise kohustuse tasumist tõendava maksekorralduse või pangakonto väljavõtte koopia. Maksekorralduse selgituste lahtrisse märkige alati dokumendi number või selgitus (nt palgaülekanded), mille eest tasute;

· selle isiku, kellelt toetuse saaja tellis teenust või tööd või ostis kaupa, väljastatud osutatud teenuse või tehtud töö või müüdud kauba üleandmist-vastuvõtmist tõendava dokumendi koopia juhul, kui tegemist on ehitus-, rekonstrueerimis- või parendustööga;

· koopia töölepingust või töövõtulepingust, kui toetatavaks tegevuseks on palgakulud;

· töötasu maksmist ja töötasuga kaasnevate maksude tasumist tõendava maksekorralduse või pangakonto väljavõtte koopia,

·  väljavõte palgalehest, millelt on näha töötaja ja tema tööandja nimi, töötajale arvestatud töötasu ning sellest kinnipeetud maksud ja muud kinnipidamised ning maksmisele kuuluv netotöötasu;

· koopia tööajatabelist juhul, kui töötaja ei tööta täistööajaga;
· kui objekt ei kuulu taotlejale või kohaliku omavalitsuse omandisse (määruse §11 lõige 6), siis koopia objekti avaliku kasutamise lepingust, mis on sõlmitud kohaliku tegevusgrupiga vähemalt viieks aastaks arvates viimase toetusosa väljamaksmisest. Lepingus peab olema kirjas avalikuks kasutamiseks mõeldud objekti täpne nimetus ja kirjeldus, objekti avaliku kasutamise tingimused ning lepingupoolte õigused ja kohustused objekti avaliku kasutamise tagamiseks;
· koopia dokumendist, mis tõendab, et objekt, mille soetamiseks või parendamiseks taotletakse toetust (määruse § 11 lõike 5 punktis 3 või 4 nimetatud objekt) on taotleja omandis või ta kasutab seda õiguslikul alusel vähemalt viis aastat arvates viimase toetusosa väljamaksmisest;
· väljavõte koosoleku protokollist, kus on näha otsus selle kohta, et tegevuse või investeeringu objekt on muutunud või täpsustunud ja seetõttu erineb üldkoosolekul kinnitatud tegevuskavast või strateegiast;

· koopia koolituse, seminari või infopäeva korraldamise päevakavast (millel on RAK ja EL nõuetekohane logo) ja osavõtjate nimekirjast, millel on märgitud osalejate kontaktandmed ning allkirjad;

· koopia eksperthinnangu või uuringu üleandmise-vastuvõtmise aktist;

· koopia lähetusse saatmise korraldusest ja lähetuskulude aruandest, millele on juurde lisatud koopia majutus- ja transpordikulude kuludokumentidest ja päevarahade arvestusest;

· koopia lähetuskulude väljamaksmist tõendavast maksekorraldusest või pangakonto väljavõte;

· mootorsõiduki kasutamist tõendavad dokumendid rahandusministri 27. veebruari 2006. a määruse nr 15 “Abikõlblike kulude määramise üldised tingimused ja kord” lisa 3 kohaselt. Olulisemad nendest on sõidupäevik andmetega sõidu kuupäeva, eesmärgi ja läbisõidu kohta, andmed sõiduki omaniku kohta, registreerimistunnistuse koopia, koopia sõiduki kasutamise kompenseerimise korrast ja hüvitise määrast (kui toetuse saaja on asutuses sellise korra kehtestanud), koopia kütusekulu algdokumentidest kui asutuses ei ole kehtestatud kulude kompenseerimise piirmäära. Maksimaalselt hüvitatakse kuni 4 krooni sõidetud kilomeetri kohta.   

· Sularahamaksete kviitungid ei või olla suuremad kui 100.- krooni.

Kui taotleja esitab tegevusvaldkonna 2 raames maksedokumente, mis puudutavad investeeringuid strateegias toodud tegevuste elluviimiseks, tuleb lisada maksedokumentidele selgituskiri, milles täpsustatakse, mis on investeeringu nimetus ja millised maksedokumendid on seotud nimetatud investeeringuga ja kas tegemist on selle investeeringu osalise või lõpliku maksega.

Kapitalirent

Kui investeering teostatakse kapitalirendi tingimustel liisingufirma kaudu, on nõuded investeeringut tõendavatele dokumentidele mõnevõrra erinevad. Kapitalirendiga võib soetada kaupu, mille omandiõigus läheb kapitalirendilepingu lõppedes üle toetuse saajale. Kapitalirendile andjaks võib olla krediidiasutuste seaduse alusel ja korras tegutsev krediidiasutus või tema konsolideerimisgruppi kuuluv finantseerimisasutus, kellel on sõlmitud või kes sõlmib PRIA-ga vastava koostööleppe.

Kapitalirendi (liisingu) korral on investeeringut tõendavad dokumendid järgmised:

	1. Hankija väljastatud arve või arve-saatelehe koopia, millel peavad olema eelpool nimetatud käibemaksuseaduses ja raamatupidamise seaduses nõutavad rekvisiidid.



	2. Arve või arve-saatelehe tasumist kinnitav maksekorralduse koopia, mille selgituse lahtrisse on märgitud tasutava arve või arve-saatelehe number ja selle hankija poolt väljastamise kuupäev.



	3. Liisingufirma ja taotleja vahelise kapitalirendilepingu koopia koos lepingu juurde kuuluva maksegraafikuga Eesti krooni vääringus.


Arvele (arve-saatelehele) peab olema kirjutatud toetuse taotluse viitenumber
Investeeringut tõendavate dokumentide kohta saab lisainformatsiooni PRIA finantsosakonnast telefonidel 737 1328 ja 737 1207.

Kui dokumentidel on puudusi saadetakse taotlejale järelepärimise, kus selgitatakse probleemi ja näidatakse ära edasine tegevus. 

Investeeringut tõendavad dokumendid tuleb PRIA-sse esitada hiljemalt 30. juuni 2008. a.

Kui  nõuetekohaseid investeeringuid tõendavaid dokumente ei ole esitatud 

ettenähtud ajaks, siis toetust välja ei maksta.
Kui saadetud dokumendid on korras, järgneb kohapealne investeeringu teostamise kontrollimine.

Investeeringu kontrollimine

Enne toetuse väljamaksmist kontrollib PRIA toetuse saaja esitatud projekti abikõlbliku kulutuse eest täieliku või osadena tasumist tõendava kuludeklaratsiooni ja sellele lisatud dokumentide ning nendes esitatud andmete õigsust ja nõuetekohasust kohapeal. Ühtlasi kontrollitakse ka investeeringu olemasolu ning seda, kas on tegemist sama investeeringuga, mille jaoks küsiti toetust. Kontroll tehakse pooleteise kuu aja jooksul pärast seda, kui korrektsed investeeringut tõendavad dokumendid on PRIA-sse jõudnud.
Kohapeal kontrollimiseks lepib PRIA inspektor toetuse saajaga kokku kontrolli aja. Inspektor kontrollib investeeringu olemasolu ja asukohta, selle arvelevõtmist raamatupidamises, investeeringuobjekti omandiõigust tõendavat dokumenti, kapitalirendi korral kasutusõigust kinnitavat dokumenti ja ehitise korral ehitise ehitus- ja kasutusluba. Ehitus- ja kasutusluba on vajalik siis kui see on nõutav ehitusseaduse tähenduses. Samuti kontrollitakse projekti, mis on ehitusloa väljaandmise aluseks. Parkide, puhkealade, haljasalade vms objektide puhul kontrollitakse haljastusprojekti.
Kontrolli hõlbustamiseks on soovitatav, et kohal oleks ka tegevusgrupi raamatupidaja.

Kontrolli lõppedes täidab inspektor kontrollakti, mille allkirjastavad mõlemad pooled. Üks eksemplar kontrollaktist jääb taotlejale. Taotleja poolt peab alla kirjutama allkirjaõiguslik isik. Volitatud isiku korral kontrollib inspektor kirjaliku volikirja olemasolu ning isikut tõendavat dokumenti.

Kui koolituste, seminaride, õppereiside jt ürituste korraldamiseks on osavõtjatelt võetud osavõtutasu, mida on laekunud suuremas summas, kui taotlusega esitatud eelarves kavandati, siis enamlaekunud osavõtutasude summa arvatakse maha väljamakstava toetuse summast. 

Näiteks. Kui koolituse läbiviimiseks kavandati osavõtutasudena 2000 krooni, kuid laekus 2700 krooni, siis väljamakstavat toetust vähendatakse 700 krooni võrra.

Toetuse väljamaksmine

Kui investeeringu teostamise kontrolli tulemus on positiivne, siis koostab PRIA finantsosakond toetuse väljamaksmise käskkirjad.

Toetuse väljamaksmise käskkirjade alusel valmistab PRIA maksete büroo ette makse​korraldused ja saadab need Riigikassasse aktsepteeri​miseks ja ülekannete teostamiseks. 

	Toetuse summa kantakse pangaarvele, mis on registreeritud põllumajandustoetuste ja põllumassiivide registris taotleja poolt esitatud avalduse alusel.


Kui investeering on tehtud kapitalirendiga, siis kantakse toetus otse liisingufirma arveldusarvele ja liisingufirma on kohustatud nelja tööpäeva jooksul vähendama selle summa võrra maksegraafikus järgnevate perioodide väljaostumakseid. Silmas peab pidama, et liisinguleping ei tohiks olla pikem kui järelevalve periood, st kestus võib olla kuni viis aastat pärast viimase toetuseosa väljamaksmist.

Toetus makstakse toetuse saaja arvelduskontole kolme kuu jooksul pärast nõuetekohaste dokumentide esitamist. Taotleja esitab toetuse väljamaksmiseks kuludeklaratsiooni koos arvete, maksekorralduste jm dokumentide koopiatega. Kuid kui neis leitakse vigu või need on üksteisele vasturääkivad, siis saadetakse toetuse saajale järelepärimine selgituste saamiseks. Pärast järelepärimisele vastuse saamist muutuvad esitatud dokumendid nõuetekohaseks ning sellest momendist hakatakse lugema kolmekuulist tähtaega raha väljamaksmiseks. 

Seega – kui olete saanud järelepärimise, ärge viivitage vastamisega!

Nõuetekohaste investeeringut tõendavate dokumentide esitamisest 

kuni väljamakse tegemiseni võib minna aega kuni 3 kuud.
Pärast väljamakse tegemist taotlused arhiveeritakse ja säilitatakse PRIA-s 10 aastat. Ka toetuse saaja peab säilitama toetuse taotlemise ja projekti teostamisega seotud dokumente  31. detsembrini 2015.

Saldode kontrollimine

Majandusaasta lõppedes saadetakse saldokinnitused nendele toetuse saajatele, kelle suhtes on PRIA-l kohustusi või nõudeid. Saldokinnitused võimaldavad taotlejatel kontrollida aasta lõpu seisuga kohustuste või nõuete saldot ja lahknevuste korral selgitada välja erinevused. Saldokinnitused postitatakse hiljemalt 15. jaanuaril tähitud kirjana ning vastuseid ootab PRIA tagasi kuni 1. veebruarini. 
Ärge unustage saldokinnitust PRIA-le faksida või postiga tagasi saata!
Järelkontroll

PRIA-l on kohustus viie aasta jooksul pärast toetuse väljamaksmist kontrollida, kas toetuse eest soetatud investeeringut kasutatakse sihipäraselt. Selleks teostavad inspektorid toetuse saanud ettevõtetes järelkontrolli. 

Järelkontrollitavad valitakse juhusliku valiku teel ja 

nende hulk on iga meetme raames vähemalt 10% toetuse saajate koguarvust.

Järelkontrollist informeeritakse toetuse saajat samamoodi nagu eelnevate kontrollide puhul. Inspektor kontrollib investeeringu olemasolu ja sihipärast kasutamist ning vastavalt investeeringule teiste institutsioonide ja ametite polt koostatud akte ja lube. 

Korruptsiooni ja vigade vältimiseks kontrollitakse ka inspektorite tööd. Seega võib juhtuda, et mõnda taotlejat või toetuse saajat kontrollib PRIA toetuste kontrolli osakond mitu korda (nt  inspektori tehtud järelkontrolli teeb teistkordselt üle teine PRIA ametnik). Lisaks võivad PRIA ametnike tööd üle kontrollida kõrgemalseisvate ametite ja EL Komisjoni selleks volitatud esindajad.

Toetuse tagasinõudmine

Toetus kuulub muuhulgas tagasinõudmisele juhul, kui pärast toetuse väljamaksmist selgub, et toetust on kasutatud mitte-eesmärgipäraselt, toetuse saaja suhtes on algatatud likvideerimismenetlus või tehtud pankroti otsus, toetuse saaja on esitanud ebaõigeid või mittetäielikke andmeid või takistab kontrolli teostamist, investeeringuobjekt on hävinud toetuse saaja süül, toetuse saaja on jätnud tähtaegselt täitmata järelevalveametniku ettekirjutuse toetuse ebaõige kasutamise rikkumise lõpetamiseks, edasiste rikkumiste ärahoidmiseks ja rikkumisega tekitatud tagajärgede kõrvaldamiseks, toetuse saaja ei ole lõpetanud investeeringu teostamist täies mahus või ilmneb tagantjärgi mõni asjaolu, mille korral taotlust ei oleks rahuldatud.

Sellisel juhul teeb PRIA toetuse tagasinõudmise otsuse. Otsust on võimalik vaidlustada haldusmenetluse seaduses sätestatud korras.



Põllumajandusministri komisjon hindab taotlusi ja koostab nõuetele vastavaks tunnistatud taotlustest paremusjärjestuse ja vajadusel teeb ettepaneku eelarve muutmiseks

